Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Conferinței ministeriale a Organizației Mondiale a Comerțului (OMC) în ceea ce privește o prelungire a moratoriului privind taxele vamale pentru tranzacțiile electronice („moratoriul privind comerțul electronic”) și a moratoriului privind plângerile în situația în care nu există o încălcare și plângerile motivate de alte situații /* COM/2013/0746 final - 2013/0360 (NLE) */





EXPUNERE DE MOTIVE 1. OBIECTIVUL PROPUNERII Obiectivul prezentei propuneri este acela de a permite Uniunii Europene să se alăture unui consens în cadrul Organizației Mondiale a Comerțului (OMC) cu privire la adoptarea de către Conferința ministerială a OMC a două decizii de prelungire a moratoriilor privind taxele vamale pentru tranzacțiile electronice („moratoriu privind comerțul electronic”) și privind plângerile în situația în care nu există o încălcare și plângerile motivate de alte situații. Uniunea a sprijinit dintotdeauna extinderea „moratoriului privind comerțul electronic” deoarece, din perspectiva Uniunii, comerțul electronic este un serviciu și, prin urmare, nu ar trebui să fie supus taxelor vamale. Mai mult, moratoriul oferă avantaje economice semnificative societăților comerciale din Uniune. În ceea ce privește plângerile în situația în care nu există o încălcare și plângerile motivate de alte situații, Uniunea este de părere că au fost concepute pentru a menține un echilibru între accesul la piețe negociat și concesiile tarifare în temeiul Acordului General pentru Tarife și Comerț din 1994 („GATT”) și, în consecință, nu pare adecvat să fie aplicate în această etapă în temeiul Acordului privind aspectele comerciale ale drepturilor de proprietate intelectuală („Acordul TRIPS”). Propunerea prevede autorizarea Comisiei de către Consiliu de a adopta, în cadrul OMC, o poziție în numele Uniunii Europene, pentru a se alătura consensului cu privire la respectivele decizii. 2. TEMEIUL JURIDIC AL PROPUNERII Articolul 218 alineatul (9) din Tratatul privind funcționarea Uniunii Europene (TFUE) prevede că, atunci când o decizie având efect juridic trebuie adoptată în cadrul unui organism creat printr-un acord internațional, Consiliul, pe baza unei propuneri din partea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie de stabilire a poziției care urmează să fie adoptată în numele Uniunii. Prelungirea moratoriilor intră sub incidența dispoziției menționate, întrucât decizia se adoptă în cadrul un organism creat printr-un acord internațional (Conferința ministerială a OMC) care are impact asupra drepturilor și obligațiilor Uniunii. Moratoriul privind comerțul electronic avut în vedere se referă la aspecte care intră în domeniul de aplicare al politicii comerciale comune (articolul 207 din TFUE) și, în special, la obligațiile care decurg din Acordul General privind Comerțul cu Servicii. În mod similar, moratoriul avut în vedere referitor la plângerile în situația în care nu există o încălcare și plângerile motivate de alte situații vizează aspecte care intră în domeniul de aplicare al politicii comerciale comune, în special obligațiile care decurg din Acordul TRIPS. 3. DOMENIUL DE APLICARE AL PROPUNERII Comisia va fi autorizată să adopte o poziție în numele Uniunii Europene pentru a sprijini prelungirea, de către Conferința ministerială a OMC, a moratoriului privind comerțul electronic și a moratoriului privind plângerile în situația în care nu există o încălcare și plângerile motivate de alte situații. În cazul în care se va contura un consens cu privire la propunerea prelungirii pe durată nedeterminată a „moratoriului privind comerțul electronic” și/sau a moratoriului privind plângerile în situația în care nu există o încălcare și plângerile motivate de alte situații, astfel încât respectivele moratorii să devină permanente, Uniunea Europeană ar trebui să sprijine un astfel de consens. În conformitate cu articolul 218 alineatul (10), Parlamentul European va fi informat imediat și pe deplin. 2013/0360 (NLE) Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Conferinței ministeriale a Organizației Mondiale a Comerțului (OMC) în ceea ce privește o prelungire a moratoriului privind taxele vamale pentru tranzacțiile electronice („moratoriul privind comerțul electronic”) și a moratoriului privind plângerile în situația în care nu există o încălcare și plângerile motivate de alte situații CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) coroborat cu articolul 218 alineatul (9), având în vedere propunerea Comisiei Europene, întrucât: (1) La Conferința ministerială a Organizației Mondiale a Comerțului („OMC”) din 1998 s-a adoptat, sub forma unei declarații, un moratoriu privind taxele vamale pentru tranzacțiile electronice („moratoriul privind comerțul electronic”), în care se afirmă că „membrii își vor continua practica actuală de a nu impune taxe vamale asupra tranzacțiilor electronice”. (2) În prezent, moratoriul există sub forma unei decizii a Conferinței ministeriale a OMC, care a fost reînnoită din doi în doi ani începând din 1998. Moratoriul a fost prelungit cel mai recent la Conferința ministerială a OMC din decembrie 2011, până în 2013. El ar trebui să fie prelungit în continuare de către Conferința ministerială a OMC sau permanentizat în cazul în care, în cadrul discuțiilor actuale sau viitoare, va apărea un consens în acest sens. (3) Până în prezent nu a fost posibil niciun consens cu privire la interzicerea sau permiterea plângerilor în situația în care nu există o încălcare sau a plângerilor motivate de alte situații în temeiul Acordului TRIPS. În declarația adoptată la Conferința ministerială a OMC organizată la Hong Kong în 2005 se afirmă: „Luăm notă de activitatea Consiliului pentru aspecte comerciale ale drepturilor de proprietate intelectuală, în temeiul alineatului 11.1 din Decizia privind aspectele și preocupările legate de implementare, adoptată la Doha, și al alineatului (1) litera (h) din decizia adoptată de Consiliul general la 1 august 2004 și îndrumăm Consiliul susmenționat să continue examinarea domeniului de aplicare și a modalităților pentru plângerile de tipul celor prevăzute la articolul XXIII alineatul (1) litera (b) și litera (c) din GATT 1994 și să formuleze recomandări pentru următoarea noastră sesiune. S-a convenit că, între timp, membrii nu vor iniția astfel de plângeri în temeiul Acordului TRIPS.” (4) Până în prezent, procedura pentru prelungirile succesive ale moratoriului privind plângerile în situația în care nu există o încălcare sau plângerile motivate de alte situații a constat în adoptarea unei decizii de către Conferința ministerială a OMC în urma unei recomandări din partea Consiliului pentru aspecte comerciale ale drepturilor de proprietate intelectuală. Având în vedere că un număr foarte restrâns de membri ai OMC insistă asupra continuării dezbaterii pe tema plângerilor în situația în care nu există o încălcare sau a plângerilor motivate de alte situații, în cazul în care respectivele țări își vor schimba poziția în favoarea unei renunțări permanente, UE ar trebui să fie pregătită să se alăture consensului. (5) Este în interesul Uniunii Europene să sprijine prelungirea moratoriilor privind comerțul electronic și privind plângerile în situația în care nu există o încălcare sau plângerile motivate de alte situații. (6) Comisia va prezenta în mod regulat Comitetului pentru politică comercială rapoarte cu privire la stadiul discuțiilor pe tema altor prelungiri ale moratoriului privind comerțul electronic și ale moratoriului privind plângerile în situația în care nu există o încălcare sau plângerile motivate de alte situații, în special în cazul în care pozițiile altor membri ai Organizației Mondiale a Comerțului (OMC) referitoare la adoptarea deciziilor succesive de către Conferința ministerială a OMC se va schimba, ADOPTĂ PREZENTA DECIZIE: Articolul 1 Poziția Uniunii Europene în cadrul Conferinței ministeriale a Organizației Mondiale a Comerțului (OMC) este de a sprijini prelungirea moratoriului privind taxele vamale pentru tranzacțiile electronice („moratoriul privind comerțul electronic”) și a moratoriului privind plângerile în situația în care nu există o încălcare și plângerile motivate de alte situații. În cazul în care se va contura un consens cu privire la propunerea prelungirii pe durată nedeterminată a „moratoriului privind comerțul electronic” și/sau a moratoriului privind plângerile în situația în care nu există o încălcare și plângerile motivate de alte situații, poziția Uniunii Europene în cadrul Conferinței ministeriale a Organizației Mondiale a Comerțului este de a sprijini o durată mai lungă sau de a permanentiza moratoriul privind taxele vamale pentru tranzacțiile electronice și/sau moratoriul privind plângerile în situația în care nu există o încălcare și plângerile motivate de alte situații. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele